CELEX: 32022D0484
Language: ga
Date: 2022-03-23 00:00:00
Title: Cinneadh Cur Chun Feidhme (AE) 2022/484 ón gCoimisiún an 23 Márta 2022 lena ndéantar foráil maidir le maoluithe ar Rialachán (AE) Uimh. 1307/2013 ó Pharlaimint na hEorpa agus ón gComhairle agus ar Rialachán Tarmligthe (AE) Uimh. 639/2014 ón gCoimisiún a mhéid a bhaineann le cur chun feidhme coinníollacha áirithe a bhaineann leis an íocaíocht ghlas le haghaidh na bliana éilimh 2022 (a bhfuil fógra tugtha ina leith faoi dhoiciméad C(2022) 1875)

25.3.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 98/105
               
            
         CINNEADH CUR CHUN FEIDHME (AE) 2022/484 ÓN gCOIMISIÚN
         an 23 Márta 2022
         lena ndéantar foráil maidir le maoluithe ar Rialachán (AE) Uimh. 1307/2013 ó Pharlaimint na hEorpa agus ón gComhairle agus ar Rialachán Tarmligthe (AE) Uimh. 639/2014 ón gCoimisiún a mhéid a bhaineann le cur chun feidhme coinníollacha áirithe a bhaineann leis an íocaíocht ghlas le haghaidh na bliana éilimh 2022
         
            
               (a bhfuil fógra tugtha ina leith faoi dhoiciméad C(2022) 1875)
            
         
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena n-aisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle (1), agus go háirithe Airteagal 69(1) de,
         De bharr an mhéid seo a leanas:
         
                     (1)
                  
                  
                     Le Teideal III, Caibidil 3, de Rialachán (AE) Uimh. 1307/2013, déantar foráil maidir le híocaíocht i leith na gcleachtas talmhaíochta chun leasa na haeráide agus an chomhshaoil (“íocaíocht ghlas”). Áirítear leis na cleachtais sin éagsúlú barr de bhun Airteagal 43(2), pointe (a), agus limistéir ina ndírítear ar an éiceolaíocht de bhun Airteagal 43(2), pointe (c), den Rialachán sin. Leagtar síos tuilleadh rialacha maidir leis na cleachtais sin i gCaibidil 3 de Rialachán Tarmligthe (AE) Uimh. 639/2014 ón gCoimisiún (2).
                  
               
                     (2)
                  
                  
                     Le hAirteagal 44(4) de Rialachán (AE) Uimh. 1307/2013, leagtar síos, chun críoch éagsúlaithe barr, go meastar gurb éagsúil an barr é talamh a fhágtar bán ó fhéar nó foráiste luibheach eile. Tugann an méid sin le fios nach féidir talamh ar a ndearnadh innilt nó buaint chun críoch táirgthe a mheas mar thalamh a fhágtar bán.
                  
               
                     (3)
                  
                  
                     Le hAirteagal 46(2), an chéad fhomhír, pointe (a), de Rialachán (AE) Uimh. 1307/2013, leagtar síos go bhféadfaí limistéir faoi thalamh a fhágtar bán a mheas mar limistéir ina ndírítear ar an éiceolaíocht. Le hAirteagal 45(2) de Rialachán Tarmligthe (AE) Uimh. 639/2014, ceanglaítear go bhfuil táirgeadh talmhaíochta á dhéanamh, agus le hAirteagal 45(10b) den Rialachán sin cuirtear cosc ar úsáid táirgí cosanta plandaí, ar thalamh a fhágtar bán a cháilíonn mar limistéar ina dírítear ar an éiceolaíocht.
                  
               
                     (4)
                  
                  
                     Spreag ionradh na Rúise ar an Úcráin an 24 Feabhra 2022 borradh mór tobann ar phraghsanna tráchtearraí agus tá tionchar aige ar sholáthar agus éileamh táirgí talmhaíochta. Chun aghaidh a thabhairt ar an staid seo, ba cheart acmhainneacht táirgeachta talmhaíochta an Aontais le haghaidh soláthar bia agus beatha a mhéadú.
                  
               
                     (5)
                  
                  
                     Is limistéir talún arúla fós iad limistéir thalún a fhágtar bán atá oiriúnach le haghaidh táirgeadh barr ar limistéir iad a d’fhéadfaí a úsáid láithreach chun bia agus beatha a tháirgeadh, bíodh go bhfuil siad oiriúnach ar leibhéil éagsúla ag brath ar an mbail atá orthu, amhail cáilíocht na hithreach. Dá bhrí sin, chun é a chur ar chumas feirmeoirí an leas is mó a bhaint as na limistéir atá ar fáil acu chun bia a tháirgeadh agus ainmhithe a chothú, ba cheart go dtabharfar údarú do na Ballstáit maolú ar na coinníollacha a bhaineann leis an íocaíocht ghlas, lena n-áirítear úsáid táirgí cosanta plandaí, le haghaidh na bliana éilimh 2022 a mhéid a bhaineann le talamh a fhágtar bán agus a dearbhaíodh go gcomhlíonann sé na ceanglais a bhaineann le héagsúlú barr nó limistéar ina ndírítear ar an éiceolaíocht i gcomhréir le hAirteagal 44(4) agus Airteagal 46(2), an chéad fhomhír, pointe (a), de Rialachán (AE) Uimh. 1307/2013, faoi seach.
                  
               
                     (6)
                  
                  
                     Níor cheart foráil a dhéanamh leis an gCinneadh seo ach amháin maidir le maoluithe ar an éagsúlú barr agus ar na limistéir ina ndírítear ar an éiceolaíocht a mhéid is gá agus ar feadh na tréimhse is gá. Ba cheart na maoluithe a theorannú don bhliain éilimh 2022 agus ba cheart iad a bheith dírithe ar aghaidh a thabhairt ar an tionchar a bhíonn ar sholáthar agus éileamh táirgí talmhaíochta trí mhéadú a cheadú ar an limistéar iomlán talún arúla atá ar fáil chun bia agus beatha a tháirgeadh.
                  
               
                     (7)
                  
                  
                     Agus cinneadh á dhéanamh ar chur i bhfeidhm na maoluithe, ba cheart do na Ballstáit sin aird chuí a thabhairt ar chuspóirí na gcleachtas talmhaíochta is tairbhiúil don aeráid agus don chomhshaol agus, go háirithe, ar an ngá atá le cáilíocht ithreach agus cáilíocht acmhainní nádúrtha agus an bhitheolaíocht a chosaint go leormhaith, go háirithe le linn na dtréimhsí is íogaire le haghaidh bláthú agus le haghaidh éin atá ag neadú.
                  
               
                     (8)
                  
                  
                     Chun a áirithiú go bhfuil na maoluithe a údaraítear leis an gCinneadh seo éifeachtach d’fhonn na gcuspóirí arna saothrú, i.e. maolú ar ardú praghsanna tráchtearraí agus an tionchar ar sholáthar agus éileamh, ba cheart do na Ballstáit a gcinntí maidir le cur i bhfeidhm na maoluithe a dhéanamh laistigh de 21 lá ón dáta a thabharfar fógra faoin gCinneadh seo, agus ba cheart dóibh fógra a thabhairt don Choimisiún faoi na cinntí sin laistigh de 7 lá ón dáta a dhéanfar na cinntí.
                  
               
                     (9)
                  
                  
                     Chun é a chur ar a chumas don Choimisiún faireachán a dhéanamh ar chur i bhfeidhm ceart na maoluithe a fhoráiltear leis seo agus ar an tionchar a bhíonn acu, ba cheart do na Ballstáit faisnéis a sholáthar maidir leis an líon gabháltas agus an líon heicteár a chumhdaítear leis na maoluithe. Ba cheart don Choimisiún an fhaisnéis sin a chur ar fáil faoin 15 Nollaig 2022 agus na hionstraimí fógartha atá ann cheana á n-úsáid aige.
                  
               
                     (10)
                  
                  
                     Na bearta dá bhforáiltear sa Chinneadh seo, is bearta iad atá i gcomhréir leis an tuairim ón gCoiste um Íocaíochtaí Díreacha,
                  
               TAR ÉIS AN CINNEADH SEO A GHLACADH:
         
            Airteagal 1
            Cinntí lena ndéantar maolú ar choinníollacha áirithe a bhaineann leis an íocaíocht ghlas le haghaidh na bliana éilimh 2022
            
               1.   De mhaolú ar Airteagal 44(4) de Rialachán (AE) Uimh. 1307/2013, le haghaidh na bliana éilimh 2022, féadfaidh na Ballstáit a chinneadh go meastar gur barr ar leith í talamh a fhágtar bán cé go ndearnadh an talamh sin a innilt nó a bhuain chun críche táirgthe nó gur saothraíodh í.
            
            
               2.   De mhaolú ar Airteagal 45(2) de Rialachán Tarmligthe (AE) Uimh. 639/2014, le haghaidh na bliana éilimh 2022, féadfaidh na Ballstáit a chinneadh go meastar gur limistéar ina ndírítear ar an éiceolaíocht í talamh a fhágtar bán de bhun Airteagal 46(2). an chéad fhomhír, pointe (a), de Rialachán (AE) Uimh. 1307/2013 cé go ndearnadh an talamh sin a innilt nó a bhuain chun críche táirgthe nó gur saothraíodh í. Beidh feidhm ag an bhfachtóir ualaithe a leagtar amach le haghaidh talamh a fhágtar bán in Iarscríbhinn X a ghabhann le Rialachán (AE) Uimh. 1307/2013.
               De mhaolú ar Airteagal 45(10b) de Rialachán Tarmligthe (AE) Uimh. 639/2014, i gcás ina n-úsáideann na Ballstáit an maolú dá dtagraítear sa chéad fhomhír den mhír seo, féadfaidh siad a chinneadh úsáid táirgí cosanta plandaí a cheadú ar na limistéir sin ar a ndearnadh innilt nó sábháil chun críche táirgthe nó na limistéir a saothraíodh.
            
         
         
            Airteagal 2
            Teorainn ama
            Déanfar na cinntí dá dtagraítear in Airteagal 1 laistigh de 21 lá ón dáta a thabharfar fógra faoin gCinneadh seo.
         
         
            Airteagal 3
            Fógraí
            
               1.   Tabharfaidh na Ballstáit fógra don Choimisiún faoi na cinntí a rinneadh de bhun Airteagal 1 laistigh de 7 lá tar éis an dáta a dhéanfar na cinntí.
            
            
               2.   Faoin 15 Nollaig 2022, tabharfaidh na Ballstáit fógra don Choimisiún faoin líon gabháltas a d’úsáid na maoluithe dá bhforáiltear in Airteagal 1 agus an líon heicteár inar cuireadh na maoluithe sin i bhfeidhm.
            
         
         
            Airteagal 4
            Seolaithe
            Dírítear an Cinneadh seo chuig na Ballstáit.
         
         
            Arna dhéanamh sa Bhruiséil, 23 Márta 2022.
            
               
                  Thar ceann an Choimisiúin
               
               Janusz WOJCIECHOWSKI
               
                  Comhalta den Choimisiún
               
            
         
         
            (1)  IO L 347, 20.12.2013, lch. 608.
         
            (2)  Rialachán Tarmligthe (AE) Uimh. 639/2014 ón gCoimisiún an 11 Márta 2014 lena bhforlíontar Rialachán (AE) Uimh. 1307/2013 ó Pharlaimint na hEorpa agus ón gComhairle lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena leasaítear Iarscríbhinn X a ghabhann leis an Rialachán sin (IO L 181, 20.6.2014, lch. 1).